**PLUNGĖS RAJONO SAVIVALDYBĖS ADMINISTRACIJOS BABRUNGO SENIŪNIJA**

**2022 METŲ VEIKLOS ANALIZĖ**

2022-04-08

**SENIŪNIJOS**  **VYKDYTA ŪKINĖ VEIKLA IR PASIEKTI REZULTATAI**

Seniūnijoje yra 20 kaimų, juose 2021 metais gyveno 2 400 gyventojai. Gyventojų skaičius seniūnijoje yra pastovus, neturi tendencijos mažėti. Seniūnija priemiestinė, todėl auga nauji gyvenamųjų namų kvartalai.

Viena iš seniūnijos funkcijų - organizuoti seniūnijai priklausančių visuomenės poreikiams skirtų ir rekreacinių teritorijų priežiūrą. Bendras seniūnijai privalomų tvarkyti teritorijų plotas - 22,0 ha. Nuolat tvarkomos rekreacinės teritorijos prie Glaudžių užtvankos, Babrungo gyvenvietės skveras, Didvyčių kaimo rekreacinė paskirties slėnis, teritorijos prie Savivaldybei priklausančių pastatų, kertami pakelių krūmai Didvyčių, Babrungo, Babrungėnų, Truikių ir Pakerų kaimuose. Sezoniniai darbininkai nuolat prižiūri 15 neveikiančių kapinaičių, 10 istorinių paminklų teritorijų. Šie žmonės valo jas nuo nereikalingų krūmų, šienauja, grėbia lapus, prižiūri pastatytų kryžių aplinką.

Seniūnijai priklauso 124,228 km vietinės reikšmės kelių. Keliams prižiūrėti Babrungo seniūnijai 2021 metais skirta 31,86 tūkst. Eurų, (2,25 tūkst. Eurų daugiau nei 2020 metais). Žvyrkelių profiliavimas autogreideriu per vasarą buvo vykdomas pagal poreikį, dėl lėšų trūkumo intensyvaus transporto gatvės greideriuojamos keletą kartų, kitos gatvės - mažiau. Iš viso už greideriavimą išleista 4,48 tūkst. eurų. Asfaltavimo darbų atlikta už 3,6 tūkst. eurų. Ant seniūnijai priklausančių kelių išpilta 536,00 m3 žvyro už 20,53 tūkst. eurų. Sniego valymui nuo seniūnijos kelių 2021 metais išleista 2,75 tūkst. Eurų., žvyruotos kelių dangos dėl dulkėtumo mažinimo, laistyta už 0,492 tūkst. Eurų. 2 kartus per vasaros sezoną šienaujamos vietinės reikšmės kelių pakelės.

2021 metais seniūnija sprendė užduotį - Babrungo seniūnijos teritorijoje mažai vietovių ir vandens telkinių pritaikytų poilsiui ir visiškai nebuvo vietos pritaikytos maudymuisi atvirame vandenyje. Rekreacinė teritorija prie Glaudžių tvenkinio iki 2021 metų nebuvo pritaikyta maudyklai. Tačiau seniūnijai savo jėgomis, sutvarkius šią poilsio vietą, vietiniai gyventojai, o ir plungiškiai labai ją pamėgo ir gausiai lankosi. Nesant oficialiai maudyklai, gyventojai čia maudėsi, nesaugiomis sąlygomis, buvo apdumblėjęs pakrantės dugnas, nesaugi pati pakrantė, nebuvo persirengimo kabinų. 2021 metais įrengus maudyklą, ši vieta tapo patrauklesne ir saugesne. Atsirado galimybė nusimaudyti šeimoms su mažamečiais vaikais. Ši rekreacinė teritorija nuo gyvenamųjų vietovių nutolusi palyginti nedideliu atstumu (1- 3km), yra puiki galimybė atvažiuoti dviračiais. Praėjusiais metais įrengėme pliažą, maudymosi vietą su infrastruktūros elementais (persirengimo kabina, suoliukais, šiukšlinėmis). (1 pav.)



1 pav. Prie Glaudžių tvenkinio įrengtas pliažas su maudykla.

2021 metais savo jėgomis, (kainavo tik statybinės medžiagos) suremontavome seniūnijos ūkinio pastato stogą, pakeitėme asbestinę jo dangą. Visas pastatas sutvarkytas ir atnaujintas savo jėgomis. ( 2 pav. )



2 pav. Atnaujintas seniūnijos ūkinis pastatas

SENIŪNIJOS PROBLEMOS IR UŽDUOTYS

1. Babrungo seniūnija yra gana didelė, iš viso užima 10 048 ha plotą ir apjuosia Plungės miestą iš rytų ir vakarų pusės. Seniūnijos teritorija yra nekompaktiška, jos didžiosios gyvenvietės Didvyčiai, Babrungas ir Glaudžiai, viena nuo kitos yra gana atokiai. 2021 metais, uždarius Plungės rajono savivaldybės viešosios bibliotekos Glaudžių filialą, liko laisvos patalpos, adresu Dvaro g.2, Glaudžių kaime yra pastato antrame aukšte, to paties pastato pirmo aukšto patalpos yra suteiktos panaudai Babrungo seniūnijos šeimų bendruomenei ,,Tėviškė“. Tai vienintelės patalpos, kurios šioje vietovėje yra naudojamos visuomenės poreikiams , tai yra seniūnijos bendruomenės susirinkimams, renginiams, susitikimams bei rinkiminiu laikotarpiu, čia organizuojamas Glaudžių rinkiminės apylinkės (virš 800 rinkėjų) darbas. Pastatas nėra geros būklės. Suremontuotos tik patalpos, kurios buvo suteiktos BSŠB ,,Tėviškė“. Antrojo aukšto patalpos reikalauja kapitalinio remonto. Visas pastatas nėra apšiltintas ir nėra šildomas. Reikia tvarkyti nuotekų ir vandentiekio sistemą. Bendruomenei neradus sprendimo dėl antrojo aukšto panaudojimo ir lėšų pastato remontui, patalpų likimas neišspręstas.



3 pav. Pastatas, Dvaro g. 2, Glaudžių kaime, su BSŠB ,,Tėviškė“ patalpomis, iš kiemo pusės



4 pav. Pastatas, Dvaro g.2, Glaudžių k., su BSŠB ,,Tėviškė“ patalpomis, iš gatvės pusės

2. Viena seniūnijos problema yra Glaudžių gyvenvietėje esantis autobusų sustojimas. Nors sustojimas yra, tačiau stotelės neturime. Maršrutinio autobuso laukiantiems glaudiškiams lyjant ar sningant tenka stovėti be jokios priedangos. Rengiant savivaldybės biudžeto projektą, dėl lėšų autobusų stotelės statybai buvo kreiptasi į savivaldybę, bet finansavimo negavome.

3. Praėjusi žiema, buvo ypatingai lietinga. Todėl didžiąją dalį žiemos vietiniai žvyro dangos keliai buvo plaunami ir gadinami. Prie kelių gadinimo prisidėjo susidėvėję melioracijos įrenginiai, užpelkėję laukai ir juose besidriekiančios pelkės šią žiemą ypatingai sugadino dalį žvyro dangos kelių. Per laukus tekantis vanduo išplovė ištisas kelių atkarpas, išgraužė smegduobes. Didelę dalį kelių priežiūrai skirtų pinigų teks skirti kelių su žvyro danga atstatymui.

4. Nemažą problemą matome Babrungo seniūnijos teritorijoje rekultivavus Žvirblaičių smėlio karjerą. Projekto pirmas etapas kaip ir užbaigtas. Objektas, žinoma, garantinis, tačiau po šios lietingos žiemos būklė apgailėtina. Pernai vasarą, dėl buvusios sausros, ši virš hektaro turinti teritorija liko neužsėta žole, todėl augalinis sluoksnis nesurišo rekultivuoto smėlingo paviršiaus. Žiemos liūtys išplovė naujai suformuotas estakadas bei kalnelius. Įrengtos rekreacinės teritorijos priežiūra pereis seniūnijai. Tačiau tokios būklės 1 ha ploto objekto priežiūra iš seniūnijos biudžeto pareikalaus daug išlaidų ir darbo jėgos.

Babrungo seniūnė Rūta Jonušienė