**Kulių seniūnija:**

**2022 m. pagrindinės problemos ir ateities planai**

Kulių seniūnija yra Plungės rajono savivaldybės administracijos struktūrinis teritorinis padalinys (filialas). Kulių seniūnijos centras – Kulių miestelis, apie kurį išsidėstę 14 kaimų (keturi iš jų jau negyvenami), seniūnijos plotas – 12 844,82 ha, gyventojų skaičius 2022-01-01 – 1 021. Kulių seniūnija gyventojų skaičiumi nėra didelė , tačiau jos teritorija yra pakankamai didelė. Kuliuose vis dar gyvuoja gimnazija ir vaikų darželis, ambulatorija ir miestelio biblioteka, Kulių kultūros centras, pačiame miestelio centre tikinčiuosius priima ir teikia įvairias bažnytines apeigas Šv. Vyskupo Stanislovo bažnyčia (administratorius klebonas Arvydas Mačiulis). Kulių seniūnija prižiūri baigiamas užlaidoti kapines, pradėti naujų Kulių kapinių įrengimo darbai, bendruomenei išnuomotose Kulių parapijos patalpose veikia atnaujinta šarvojimo salė.

Seniūnijos teritorijoje savo veiklą vykdo Kulių ir Mostaičių girininkijos, veikia lentpjūvė, net 6 parduotuvės, garsioji Karčema, žemę dirba daug ūkininkų. Kuliai garsėja Kulių parapijos pastatuose įkurtu muziejumi, aktyvia bendruomene, Šv. Mergelės Marijos Škaplierinės atlaidais ir jau tradiciniu tapusiu Sofijos festivaliu. Ir vietinius, ir atvykstančius į Kulius traukia nuostabi Reiskių tyro gamta ir kviečia pasivaikščioti po šį kraštovaizdžio draustinį.

Kulių seniūnijai pavestas funkcijas vykdo seniūnė Daivutė Petrauskienė, vyresnioji specialistė Zita Zaborienė, raštvedė Danutė Kutienė (0,75 etato), socialinio darbo organizatorė Jūratė Stuopelienė, priskirtus darbus dirba valytoja Birutė Juzėnienė (0,5 etato), specialistas Saulius Kvekšas (0,5 etato), kapinių prižiūrėtoja Vita Pakalniškienė. Seniūnija ūkinių darbuotojų turi labai mažai (tik specialistas 0,5 etato), todėl labai aktualus darbininkų klausimas, ypač žiemos-pavasario laikotarpiu. **Sezoninių darbuotojų seniūnija negali įdarbinti tiek kiek norėtų ir reikėtų, nes skiriamas ribotas lėšų kiekis.** Šią problemąkuris laikas padėdavo išspręsti už socialines pašalpas turintys atidirbti seniūnijos gyventojai. Dabar jų nebeliko, o problema tapo labai aštri.

Kulių seniūnija – turbūt viena iš pirmųjų seniūnijų, kurioje visos įstaigos buvo įkurdintos dviejuose pastatuose. Kulių gimnazijoje įsikūrė vaikų darželis ir priešmokyklinio ugdymo grupė , o Kulių kultūros centro pastate įsikūrė seniūnija, biblioteka, ambulatorija, vietos atsirado ir kirpyklai bei bendruomenės „Alantas“ centrui . Šiame pastate visi gyvename labai draugiškai, padedame vieni kitiems įgyvendinti projektus, organizuoti renginius, spręsti įvairius ūkinius klausimus, prižiūrime ir puošiame pastato aplinką. Tiek gimnazijos, tiek kultūros centro pastatai po truputį metai iš metų yra remontuojami. Ir jeigu Kulių gimnazija jau turi kuo pasidžiaugti, tai **kultūros centro pastatas modernizavimo niekaip** **nesulaukia**. Prieš kelis metus buvo pradėtas minėto pastato stogo remontas: dalis stogo suremontuota, o didesnioji stogo pusė vis dar laukia lėšų. Vanduo pro kiaurą stogą jau varva ir kitoje žiūrovų salėje, tik laiko klausimas, kurioje kultūros centro pastato dalyje ir kada pasipils problemos dėl neremontuojamo stogo.

Baigiantis 2020 metams, pagaliau buvo pasirašyta 3 metų rangos sutartis su UAB „VVARFF“ ir pradėti naujų Kulių kapinių įrengimo darbai. Nors bendra naujų kapinių darbų vertė siekia apie 0,5 milijono eurų, 2020 m. buvo skirta tik 30000 Eur,2021 metais lėšų nebuvoskirta**.** Metai iš metų senose Kulių kapinėse laidojimui skirto ploto vis mažėja, todėl dabar yra likę apie 20 laisvų dviviečių kapaviečių, kurios užsipildys apytiksliai per 2-3 metus (dalis mirusiųjų laidojami į senas kapavietes). Kulių kapinėse laidojami ne tik mūsų seniūnijos mirusieji, bet velioniai atvežami ir iš gretimų seniūnijų, Plungės, Gargždų, Klaipėdos rajono ir kitų miestų ( 2017 m. palaidoti 54 mirusieji, 2018 m. – 45, 2019 m. – 42, 2020 m.- 46, **2021 m. - net 64.** Šiais metais **naujų Kulių** **kapinių įrengimui skirta 50000 eur,** todėl tikimės, kad darbai nors šiek tiek pajudės į priekį.

Kovo mėnesį buvo paskelbtas valstybinės reikšmės rajoninio kelio Nr. 3213 ruožo, kuriam Kulių miestelyje suteikti Aušros ir Liepų gatvių pavadinimai, rekonstravimo rangos darbų pirkimo konkursas. Konkursą skelbė Lietuvos automobilių kelių direkcija, visi kuliškiai su nekantrumu laukia jo rezultatų ir žinoma , kada bus pradėti **dviejų pagrindinių Kulių miestelio gatvių** **kapitalinio remonto darbai**.

**Labai aktualia išlieka seniūnijai priklausančių kelių priežiūros ir remonto problema.** Iš KPP gaunamos lėšos yra labai mažos ( 2022 m. gauta – 29440 Eur, 2021 m. tik 19770 Eur, 2020 m. -19550 Eur, 2019 m. – 18910 Eur ), todėl didelių remonto darbų šių lėšų dėka atlikti neįmanoma. Asfalto dangoje atsirandančios duobės jau kelis metus užtaisomos šaltu asfaltu, nes kitokiu būdu remontuoti gatves su asfalto danga tiesiog neužtenka gautų lėšų. Neseniai patvirtinta gatvių remonto prioritetų nustatymo tvarka leido sudėlioti remontuotinas gatves eiliškumo tvarka. Tai leis paaiškinti seniūnijos gyventojams, kodėl dabar remontuojama būtent ta, o ne kita gatvė.

Praeitų 2021 metų pavasarį buvo pastebėta, kad po sunkios ir šaltos žiemos labai **pablogėjo Kulių II tvenkinio hidrotechninių statinių būklė**. Dėl atsiradusių problemų konsultuotasi su specialistais iš Žemės ūkio skyriaus, kurių dėka atlikta minėtų hidrotechninių statinių ekspertizė. Ekspertizės ataskaita patvirtino labai blogą šių statinių būklę, todėl buvo nuspręsta atlikti gruntinių medžiagų užtvankos žemutinio šlaito, PVP įtekėjimo, pratekėjimo ir ištekėjimo dalių, risbermos ir nutekėjimo kanalo remontus. Lėšos remontui buvo skirtos 2022 metų biudžete. Už Kulių II tvenkinio hidrotechninių statinių remontą atsakingas Žemės ūkio skyrius, kuris jau pateikė paraišką darbams pirkti Viešųjų pirkimų skyriui. Tikėtina, kad remonto darbai gali būti pradėti net balandžio pabaigoje.

Kulių seniūnija dalyvauja **gatvių apšvietimo modernizavimo projekte**, kurį įgyvendinant bus atnaujintos 10 Kulių miestelio ir 4 Kumžaičių kaimo gatvių apšvietimo sistemos. Šiuo metu baigiamas ruošti Plungės rajono kaimo seniūnijų gatvių apšvietimo modernizavimo techninis projektas, tikimės, kad 2022 metais bus vykdomi ir minėto projekto rangos darbai, ir rudenį gatvėse nušvis nauji, modernūs šviestuvai.

Kulių miestelio centre, šalia bažnyčios stovi **Kulių parapijai priklausantys pastatai,** kurių priežiūra ir panaudojimas kelia daugybę klausimų jau eilę metų. Šie pastatai yra kultūros paveldo objektai, jiems reikalingas didelis remontas. Po ilgų diskusijų Kulių krašto bendruomenė „Alantas“ apsisprendė ir pasirašė 25 m. panaudotos sutartį su Šv. Vyskupo Stanislovo parapija dėl Šiaurės ir Rytų pastato (Raudonieji mūrai). Jau 2021 metais bendruomenės pateikta **paraiška**  **„Atvira** **bendruomenės kūrybos erdvė Kuliuose“ dėl Šiaurės pastato kapitalinio remonto ir įveiklinimo gavo EEE ir Norvegijos finansinių mechanizmų finansavimą.** Šiuo metu vyksta rangos darbų pirkimo procedūros, laukiame patikimo rangovo ir remonto darbų pradžios gegužės mėnesį. Rytų pastate yra įsikūręs muziejus (2021 m. pabaigoje jis prijungtas prie Kulių kultūros centro, bus priimtas darbuotojas muziejaus veiklai organizuoti), šarvojimo salė, neseniai duris atvėrė Sofijos kambarėlis. Šio pastato remontui visiems bendromis pajėgomis taip pat reikės ieškoti finansavimo (reikia keisti stogą, įvesti į pastatą vandentiekį , kanalizaciją ir t.t.). Labiausiai kuliškiams nepatinka ir miestelio centro nepuošia medinis , labai blogos būklės, parapijai priklausantis pastatas (Liepų g. 6). Šis pastatas neseniai liko visiškai tuščias ( mirė jame priglaustas seniūnijos gyventojas). Vyksta diskusijos su klebonu, bendruomene dėl šio pastato pardavimo arba nugriovimo.

Šiais metais , kaip matome, Kulių seniūnijoje bus įgyvendinama daug statybos ir kapitalinio remonto projektų. Labai tikimės, kad jų eiga bus sklandi ir sėkminga, pavyks išspręsti tarp Kulių bendruomenės, rangovų ir įvairių įstaigų iškylančias problemas.

Didelis dėmesys bus skiriamas kelių, viešųjų erdvių, rekreacinių zonų, parkų, Kulių kapinių bei neveikiančių kapinaičių priežiūrai, teikiamos įvairios paslaugos seniūnijos gyventojams.

Kulių seniūnė Daivutė Petrauskienė