**PAUKŠTAKIŲ SENIŪNIJA**

Ūkio, ekologijos ir kaimo reikalų komitetui

Paukštakių seniūnas, apžvelgdamas seniūnijos ūkinę veiklą, supažindina su nuveiktais darbais, iškilusiomis problemomis ir ateities planais.

Seniūnijos veiklos rezultatai priklauso nuo gauto finansavimo. Lėšų pakako tik pagrindinėms išlaidoms: sumokėti už elektrą, šildymą, transportą, ryšius ir kt. Siekiant sukurti palankesnę ir gražesnę seniūnijos gyventojams aplinką, buvo numatyta įrengti gatvės apšvietimo apskaitą Pušyno g., Šlečkų kaime; Grumblių pradinio ugdymo mokyklos sporto aikštelėje atnaujinti įrenginius ir dangą; užbaigti visuomenės poreikiams skirto sklypo Grumblių k. tvarkymo darbus; sutvarkyti priešgaisrinį rezervuarą Stanelių k.; įrengti pėsčiųjų takus prie seniūnijos administracinio pastato. Šiems darbams įvykdyti lėšų nepakako.

Praėjusiais metais vietinės reikšmės kelių, kurių ilgis 126,16 km, priežiūrai skirta 21,79 tūkst. eurų, o šiais metais – 32,81 tūkst. eurų. Kelių priežiūrai skiriamos lėšos pamažu didėja, tačiau jų pritrūko Grumblių gyvenvietės Kaštonų ir Pievų gatvių 300 m asfalto dangos atnaujinimo bei kelių su žvyro danga remonto darbams atlikti.

Daug darbo sąnaudų sudaro viešųjų erdvių ir kultūros paveldo objektų teritorijų priežiūra, kurių plotas - 17,2 ha. 2021 metų šiltojo sezono metu, viešųjų erdvių tvarkymui, už Savivaldybės biudžeto lėšas, terminuotam laikotarpiui buvo įdarbinti du asmenys. Jie dirbo pagalbinius darbus, susijusius su Grumblių, Merkelių ir Stanelių gyvenviečių teritorijų priežiūra: tvarkė gėlynus, pjovė vejas, rinko šiukšles, kirpo gyvatvores, tvarkė rekreacines teritorijas ir viešąsias erdves, senkapius, piliakalnius, pjovė pakeles ir kt. Šiais metais, minėtų darbų atlikimui, taip pat bus įdarbinti tik du darbininkai. Dėl užsitęsusio ekstremalios situacijos laikotarpio, ženkliai pasijuto darbo jėgos trūkumas, nes pagalbinių darbų atlikimui negalime pasitelkti seniūnijos gyventojų, turinčių atlikti visuomenei naudingą veiklą. Vykdant pavasarinę švaros akciją „Darom 2022“ taip pat pasigesime jų pagalbos.

Turime paminėti, kad gaunančių socialinę pašalpą asmenų skaičius kasmet mažėja, bet didėja skaičius vienišų, neįgalių asmenų su specialiais poreikiais, kurie kreipiasi į seniūniją pagalbos: nupjauti žolę, suskaldyti ir sunešti malkas, tačiau neturime kas jiems pagelbėtų.

2021 m. parengtas Stanelių piliakalnio, vadinamo Senpiliu, kultūros paveldo objekto, tvarkybos darbų projektas. Šiame projekte numatyta atlikti darbus: praretinti ir atidengti piliakalnio šlaitus, įrengti laiptus ir pėsčiųjų takus, suprojektuoti ir įrengti informacinius stendus, ženklus ir kt. Vadovaujantis parengtu tvarkybos darbų projektu, pasitelkę rangovus, šių metų rudenį planuojame išvalyti parką, pašalinant menkaverčius medžius ir krūmus.

Grumblių k., visuomenės poreikiams išskirtame 30 arų sklype buvo pašalinti menkaverčiai medžiai ir krūmynai. Tęsiant darbus šiame sklype, numatyta išrauti kelmus ir išlyginti žemę bei bendradarbiaujant su kaimo bendruomene įrengti lauko treniruoklius.

Gavus finansavimą, būtų siekiama atlikti jau paminėtus darbus, pakloti gatvių apšvietimo kabelius Grumblių k., modernizuoti Merkelių k., Liepų gatvės apšvietimą.

Seniūnas Aurimas Vasiliauskas