PLATELIŲ SENIŪNIJA

Platelių seniūnija unikali dėl savo geografinių savybių, lankytinų objektų skaičiaus ir didelio atvykstančių lankytojų srauto vasaros sezono metu, tad seniūnijos veiklą, darbus ir planus skaidau į dvi dalis:

1. Platelių seniūnija kaip kurortinė teritorija;
2. Platelių seniūnija kaip gyvenamoji vietovė.

**Platelių seniūnija kaip kurortinė teritorija**

Švarūs ežerai, dviračių takas, lankytini gamtos ir kultūros objektai kasmet privilioja vis didesnį lankytojų skaičių kas kelia daugiau iššūkių, tačiau ir suteikia galimybių.

Diagrama Nr. 1 Lankytojų skaičius Žemaitijos nacionaliniame parke, Žemaitijos nacionalinio parko duomenimis.

Didesnis lankytojų srautas, palieka ir didesnį šiukšlių kiekį, žmonės dar nėra linkę vadovautis principu „ką atsivežei tą ir išsivežk“ tad mes kaip seniūnija pagal galimybes pasirūpinom papildomomis šiukšliadėžėmis labiausiai apkrautose vietose (automobilių stovėjimo aikštelės, pagrindinės miestelio gatvės, maudymosi vietos) dažniau jas ištuštiname, kad esamų šiukšlių nenešiotų vėjas, paukščiai, gyvūnai.

Viena populiariausių veiklų prie Platelių ežero besiilsinčių žmonių – kelionė dviračiu aplink Platelių ežerą, deja laikas, gamta ir vis didėjantis žmonių srautas palieka savo pėdsaką. Vietomis dviračių takas yra iškilnotas šalia augančių didelių medžių šaknų, kas kelia pavojų važiuojantiems dviratininkams, o žiemos lietus ir šaltis dar labiau gadina taką. Planuojame šiais metais labiausiai pažeistas dviračių tako atkarpas tvarkyti, nufrezuojant sena asfaltbetonio dangą ir uždedant naują jos sluoksnį. Viso planuojame atnaujinti apie 120 m² dviračių tako.

Nemaža bėda yra automobilių parkavimo klausimas ypač vasaros savaitgaliais. Parkavimui skirtų aikštelių yra per mažai, tad automobiliais apstatytos pakelės trukdo ne tik eismui bet ir kelia pavojų pėstiesiems ypač Ežero g. einančioje link Platelių jachtklubo. Problemą reikėtų spręsti įrengiant daugiau automobilių parkavimui tinkamų vietų, atnaujinant ir įrengiant pėsčiųjų taką bei apšvietimą Ežero g.

Kaip ir ankstesniais metais taip ir šių metų planuose yra ir seniūnijos prižiūrimų maudyklų kokybės pagerinimo darbai. Iš Aplinkos apsaugos specialios programos gautų lėšų, planuojame naikinti maudykloje augančias nendres, tai gerinant maudyklų vandens ir maudyklų dugno kokybę.

Siekiant miesteliui suteikti daugiau gyvumo bendradarbiaujant su Platelių kultūros centro komanda planuojama pasiūlyti pora renginių orientuotų į atvykstantį poilsiautoją. Renginius bus siekiama organizuoti išskirtinėse Platelių vietose, tokiose kaip pvz. Platelių ežero apžvalgos aikštelėje ar pan.

Seniūnija taip pat stengiasi savo pačių jėgomis vystyti ir tvarkyti mūsų teritorijoje esančius lankytinus objektus ir miestelio teritorijoje esančias seniūnijos prižiūrimas teritorijas – šalinant grūmus, įrengiant gėlynus ir pan.



****Pav. Nr. 1 Atnaujinta maudyklų infrastruktūra

2 pav. Įrengtas gėlynas Gintališkėje 3 Pav. Kertami seni krūmai Naujojoje g., Plateliuose

**Platelių seniūnija kaip gyvenamoji vietovė**

Seniūnijos teritorijos gyventojai susiduria su panašiomis problemomis kaip ir kitos seniūnijos: prasta kelių/gatvių būklė, gatvių apšvietimo stoka, sniego valymas.

Nors Platelių seniūnija iš pažiūros yra puiki vieta gyventi arčiau švarios ir gražios gamtos, tačiau mažėjantis gyventojų skaičius nenuteikia optimistiškai. Problema yra tai, kad senieji gyventojai miršta, o turtą paveldėję artimieji čia negyvena, o tik atvyksta savaitgaliais, atostogų metu, o jei nusprendžia parduoti tai tik už didelius pinigus kas atgraso jaunas šeimas nuo šio žingsnio. Mažėjant gyventojų skaičiui mažėja ir mokinių skaičius, kas kelią nemažų iššūkių atnaujintai ir gražiai sutvarkytai Platelių mokyklai.

Diagrama Nr. 2 Faktinis gyventojų skaičius Platelių seniūnijoje 2017-2021 m.

 Platelių miestelyje, Gintališkės, Beržoro kaimuose esančių gatvių būklė labai prastos būklė, dulka nuo mašinų eismo. Dar tarybiniais laikais asfaltuotose gatvėse asfalto vietomis jau nebelikę, tokius kelius sunku tinkamai prižiūrėti – nei tinkamai greideriuoti nei lopyti. Kaip ir 2021 metais taip ir 2022 metais planuojame pagal galimybes ir toliau gerinti žvyrkelių būklę.

4 pav. sutvarkyta Šeirės g. 5 pav. laistomi žvyrkeliai gyvenamosiose teritorijo

Planuojame ir toliau tvarkyti ir puoselėti žaliuosius plotus esančius Platelių miestelyje, Beržoro ir Gintališkės kaimuose pagal galimybes juos apsodinant gėlėmis, žydinčiais krūmais. Bus stengiamasi į šiuos darbus įtraukti ir vietines bendruomenes, gyventojus, moksleivius.



6 pav. Berželių sodinimo akcija Ežero g. Plateliuose. 7 pav. Gatvių apšvietimo montavimo darbai Beržore.

 Plateliai garsėja ir tuo, kad čia treniruojasi ir dažnai įvairiose varžybose pergales skina Platelių ripkos komanda. Parko g. esančio stadiono būklės kasmet vis prastėja, dalis esančių suoliukų sulužę arba supuvę. Reikėtų bandyti spręsti šią problemą, kad į sporto varžybas susirinkę žmonės turėtų kur patogiai ir saugiai atsisėsti.

8 pav. Bešeimininkio kamino griovimas Mokyklos g. 9 pav. Atnaujinta koplytėlė Šateikių Rūdaičiuose

Platelių seniūnas Robertas Šimkus