**ŽLIBINŲ SENIŪNIJA**

Ūkio, ekologijos ir kaimo reikalų komitetui

**Seniūnijos vykdoma veikla**

Žlibinų seniūnija vykdo savivaldybės pavestas funkcijas ir efektyviai naudoja funkcijoms atlikti skirtas lėšas: prižiūri vietinės reikšmės kelius, pakeles, tvarko viešąsias erdves, pjauna žolę, grėbia lapus, prižiūri seniūnijos teritorijoje esančias veikiančias ir neveikiančias kapines. Padeda bendruomenėms įgyvendinti įvairius projektus. 2021 m. iš priemonės „Stiprinti bendruomeninę veiklą savivaldybėse“ lėšų Žlibinų kaimo gyvenvietėje pastatytas informacinis stendas „Abipus Sausdravo ir šalia Minijos“, kuris atvykusiuosius supažindins su Žlibinų kaimo ir aplinkinių kaimelių istorija ir suteiks informaciją apie lankytinas vietas. 2021 metais Kantaučių bendruomenė atliko vandens telkinio teritorijos baigiamuosius tvarkymo darbus, išlygino teritoriją, pasėjo žolę, pasodino dekoratyvinių medelių.

**Žlibinų seniūnijos planuojami darbai ir problemos:**

1. Kantaučių mokyklos pardavimas;
2. Kantaučių naujų kapinių įrengimas;
3. Apšvietimo modernizavimo projektas;
4. Trūksta darbo jėgos sezono ir ne sezono metu;
5. Vietinės reikšmės kelių su asfalto danga priežiūra;

**1. Kantaučių mokyklos pardavimas**

Kantaučių mokykla, šiuo metu yra uždaryta, nenaudojama nuo 2018 metų. Kantaučių bendruomenė „Kalnas“ pareiškė norą bendruomenės poreikiams skirti mokyklos stadiono teritoriją. Šiuo metu ruošiami mokyklos ir stadiono teritorijų atskyrimo dokumentai.

**2. Kantaučių naujų kapinių įrengimas**

Jau daugiau nei 7 metai yra parengtas projektas naujų Kantaučių kapinių su kolumbariumu įrengimui, tačiau šis projektas „nugulė į stalčius“. Norint tęsti naujų kapinių įrengimo darbus dabar, reikia atnaujinti parengtą projektą, nes sąmata neatitinka realybės. Veikiančios senosios Kantaučių kapinės yra jau visiškai užpildytos. Laidojimai dažniausiai vyksta „šeimos“ kapavietėse, tačiau gyventojams, neturintiems savo šeimos kapo ir norintiems savo artimą laidoti naujoje kapavietėje, Kantaučių kapinėse, jau greitai gali kelti problemų.

**3. Apšvietimo modernizavimo projektas**

Žlibinų seniūnija dalyvauja projekte „Gatvių apšvietimo modernizavimas“. Reikalavimus atitiko viena Žarėnų gatvės 500 metrų atkarpa. 2022 metais planuojami šio projekto darbai. Seniūnijoje yra daug vietų, kur apšvietimo dar nėra įrengta: Keturakių k., Purvaičių k., Žlibinų gyvenvietėje Eglių g. Norėtųsi, kad kiekvienais metais būtų finansinė galimybė tęsti apšvietimo modernizavimo darbus. Būtina įrengti apšvietimą dar neapšviestose gatvėse, nes tokių gatvių kaimo vietovėse tikrai dar yra nemažai. Tai reikalinga gyventojų saugumui.

**4. Trūksta darbo jėgos ne sezono metu**

Dėl paskelbtų karantinų, už pašalpas nebereikia atidirbti. Neturime darbuotojų, kurie žiemos metu galėtų prižiūrėti takelius, nuvalyti sniegą, pabarstyti druska. Ši problema aktuali ne tik ne sezono metu bet ir sezono metu. Dirbantys du sezoniniai darbininkai nepajėgūs prižiūrėti visos, gana nemažos, Žlibinų seniūnijos viešųjų erdvių teritorijos. Reikalinga žolę pjauti, surinkti šiukšles iš pakelių, rudenį grėbti lapus.

**5.** **Vietinės reikšmės kelių su asfalto danga priežiūra**

Seniūnijos didžioji dalis vietinės reikšmė kelių yra su žvyro danga. Plungės rajono savivaldybės Tarybos sprendimu įsigijome traktorių su papildoma įranga, todėl žvyruota kelio danga didelių problemų jau nebekelia. Patys greideriuojame seniūnijos kelius su žvyro danga. Tačiau pastebėjome, kad 2021-2022 metų žiema labai pakenkė asfaltuotai kelio dangai, todėl reikės daugiau lėšų skirti šių gatvių priežiūrai, duobių taisymui, kelkraščių formavimui. Seniūnijos gyvenvietėse yra gatvių su asfalto danga, kuriose labai sutrūkinėjusi danga, išsimušusios duobės, nesaugios. Nelabai padeda duobių taisymas šalto asfalto mase, tikslingiau būtų tokias gatves padengti naujo asfalto sluoksniu. Taip vienkartinė investicija būtų didesnė, bet žiūrint ilguoju periodu –efektyvesnė.

Seniūnas Martynas Stančikas